Foto: Igor Ageyenko «O‘zbekgidroenergo» kompaniyasi 2025 yilgacha quvvati 30 MVt.dan ortiq bo‘lgan 4ta katta GESni, 16ta yangi kichik GESni quradi va 21ta hozir ishlab turgan GESni modernizatsiya qilishni rejalashtirmoqda. Bu haqda O‘zbekiston Respublikasi gidroenergetika sohasini 2020-2024 yillarga mo‘ljallangan rivojlantirish konsepsiyasi loyihasida aytilgan. Barcha amalga oshiriladigan loyihalarning umumiy qiymati 2,6 milliard dollardan oshadi, ulardan qariyb 600 million dollari - jalb etilayotgan kredit mablag‘lari. Natijada yiliga ishlab chiqariluvchi elektr energiya hajmi 2 826 mln kVt/s.ga ortishi ta’minlanadi. Shu bilan birga, «O‘zbekgidroenergo» AJ tuzilmasida stansiyalar umumiy soni 57ta GESga yetadi, ular jami 9 343 mln kVt/s. elektr energiyasi ishlab chiqaradi. Mustaqillik yillarida O‘zbekistonda 37ta amaldagi gidroelektrostansiyadan 7ta yangi gidroelektrostansiya foydalanishga topshirildi, qolganlari - 30-80 yil muqaddam qurilgan.